Økonomiplan

2017-2020

**Innledning**

I Etnedal er ca 85 % av befolkningen medlemmer av kirken. Kirken i Etnedal er en folkekirke som ønsker å bidra til at Etnedal er et godt sted å leve for mennesker i alle livsfaser. Et sted hvor vi møtes, feirer, sørger og tar vare på hverandre. Kirken ønsker gjennom gudstjenester, kirkelige handlinger og lokalt nærvær å tilby hjelp og støtte.

Kirken i Etnedal består av to sokn som er grunnenhetene i kirken. Bruflat og Nord- Etnedal sokn som styres av to lovbestemte organ – sokneråd og fellesråd, og disse har ulike oppgaver.

Soknerådene skal ha sin oppmerksomhet på alt som kan gjøres for å vekke og nære det kristelige livet i soknene. De har ansvaret for at kirkelig undervisning, kirkemusikk og diakoni innarbeides og utvikles i soknene.

Kirkelig fellesråd skal ivareta administrative og økonomiske oppgaver på vegne av soknene, utarbeide mål og planer for den kirkelige virksomheten i kommunen, fremme samarbeid mellom soknerådene og ivareta soknenes interesser overfor kommunen.

Etnedal kirkelige fellesråd vil gi rammebetingelser for en levende folkekirke som

* følger et hvert enkelt medlem fra vugge til grav
* feirer gudstjenester som er åpne for alle innbyggere
* er synlig gjennom satsing på nærmiljøet der folk trenger tilbud
* er et naturlig samlingspunkt i livets høytidsstunder
* er nær i livets kriser
* aktiviserer betydelige frivillige ressurser
* samarbeider med kommunal og annen virksomhet

Kirkeloven stadfester prinsippet om at kommunen har det økonomiske ansvaret for den lokale kirke. Slik har ordningen vært i Norge siden kommunenes opprinnelse. I respekt for det kommunale selvstyret, og i tillit til at den enkelte kommune stadig ser verdien av å gi gode rammevilkår for kirkens liv og virke, er det ikke gitt mer detaljerte regler om kommunenes økonomiske plikter i forhold til Den norske kirke, enn det som framgår av selve loven.

**Situasjonsbeskrivelse**

Etnedal kyrkjelege fellesråd driver allsidig virksomhet og er arbeidsgiver for alle kirkelige ansatte i kommunen med unntak av soknepresten. Kirkelig fellesråd har 9 ansatte i tilsammen 5,1 årsverk. Det inkluderer 1,6 årsverk statlig sponsede stillinger (trosopplæring) og 1,2 årsverk sponset av Bruflat sokneråd (Menighetsarbeider/klokker 50%, saksbehandler 50% og organist stilling20%)

Bemanningsnivået forutsettes at holdes stabilt i økonomiplanperioden, og det anses som et minimumsnivå for å levere kirkelige tjenester, beholde tilstrekkelig kompetanse innenfor forskjellige fagområder i kirkelig sektor, og opprettholde nivået på tjenestene som kirken skal levere.

I tillegg til gudstjenester og kirkelige handlinger, leverer kirkekontoret administrative tjenester til sokneråd og fellesråd, samt publikumsbetjening og gravferdstjenester til alle innbyggere i Etnedal kommune. Fellesrådet er kommunens offentlige gravferdsmyndighet og gravferdssektoren skal ivareta alle, uavhengig av livssyn.

Forvaltning av kirkens bygninger og kirkegårder gjøres også av kirkekontoret. Trosopplæring, diakoni og kirkemusikk leverer tjenester i form av tilbud til barn og ungdom, konserter, konfirmantundervisning, møteplasser for og omsorgstilbud til befolkningen i alle aldersgrupper.

I tillegg til det normale driftsnivået, som forventes stabilt i økonomiplanperioden, rettes det spesielt fokus mot nødvendig vedlikehold av Nord Etnedal kyrkje og Bruflat kyrkje.

**Endringer i Den norske kirke**

Den norske kirke gjennomgår store endringer for tiden. Det skal bli et tydelig skille mellom stat og kirke. Den evangelisk- lutherske religion er ikke lenger statens offisielle religion, men Den norske kirke har fortsatt en særskilt forankring i Grunnloven, og staten skal bygge på «vor kristne og humanistiske Arv» (Grunnloven § 2). Den norske kirke er omtalt som «Norges Folkekirke».

Den norske kirke skal bli et eget rettssubjekt, og man jobber mot en virksomhetsoverdragelse i 2017. Lovgrunnlaget for statens finansiering av de virksomhetene som overføres skjer gjennom rammetilskudd som Kirkemøtet disponerer. Det foreslåes at statens og kommunenes finansieringsansvar overfor kirken videreføres og lovfestes som nå. Lovgrunnlaget for Den norske kirke som et rettssubjekt vil være klart senest 2018. Samtidig jobbes det mot en ny kirkeordning i 2020.

**Investeringer i økonomiplanperioden:**

|  |  |  |  |  |
| --- | --- | --- | --- | --- |
| *Investeringstiltak 2017/2020* | 2017 | 2018 | 2019 | 2020 |
| Ekstraordinært vedlikehold ved Bruflat kyrkje | 500.000 |  |  |  |
| Ekstraordinært vedlikehold ved Nord- Etnedal kyrkje | 300.000 | 2.000.000 |  |  |
| Overbygg ved Bruflat bårehus |  |  | 150.000 |  |
| Kirkegårdutstyr begge kirkegårdene |  |  | 100.000 |  |
| ENØK tiltak i begge kirkene |  |  |  | 1.000.000 |
| Omregulering av kirkegårdene |  | 500.000 | 500.000 |  |
| Kjøkkenkrok i Bruflat kyrkje |  |  |  | 100.000 |

*Ekstraordinært vedlikehold ved Bruflat kyrkje (2017)*

Vi hadde en befaring av kirkene i 2014 som ikke avdekket alle disse problemene. Portrommet ble utbedret med nye vindskier, isbord og tetting av tak i 2014, men råte i kledning ble ikke utbedret.

De øvrige problemer er avdekket av kirketjener i løpet av 2015/2016.

Kirken utvendig:

* Reparasjon av tak og takrenner
* Råte i hjørnet ved sakrestiet
* Råtne isbord og vindskier
* Reparasjon av taket
* Hele kirken må tjærebeises

Kirken innvendig:

* Det bør legges ny isolasjon på loftet

Bårehuset utvendig:

* Hele bårehuset må tjærebeises

Portrommet:

* Må skiftes deler av kledning
* Hele portrommet må tjærebeises

*Ekstraordinært vedlikehold ved Nord Etnedal kyrkje (2018)*

Det er fortsatt behov for ekstraordinært vedlikehold ved Nord- Etnedal kyrkje. I 2017 må det utarbeides kostnadskalkyler og jobbes med finansiering av tiltakene.

Kirken utvendig:

* Utskifting av tak.

(Taket har hatt lekkasjer som er midlertidig rettet opp)

* Isolere loftet i forbindelse med skifte av tak
* Råte på enkelte partier av «bånd» rundt muren
* Skader på gesims m.m i tårnet, må repareres
* Utskifting av hjørnekasser
* Hele kirken må males
* Generelt malingsslitte vinduer

Kirken innvendig:

* Oppvarming av kirken fungerer dårlig. Usikkert om vi vil klare å varme opp kirken tilstrekkelig vinteren 2016/2017 (Få benkeovner som fungerer, for øvrig er det gamle panelovner i kirken med dårlig oppvarmingseffekt)
* Generelt malingsslitte vinduer
* Trapp til ringetårn, vanskelig å gå

Bårehuset utvendig:

* Overbygg til å sette søppelkasser innunder.

Bårehuset innvendig:

* Lage hyller til redskaper
* Råte i gulvet må repareres

*Overbygg ved Bruflat bårehus (2019)*

Det bør lages et overbygg mot øst av bårehuset for å sette søppelkasser og annet utstyr litt skjult og kunne oppbevare gressklipper i løpet av vinteren. Redskapslageret er for lite.

*Kirkegårdutstyr ved begge kirkegårder (2019)*

Det er behov for oppgradering av utstyr ved kirkegårdene slik at vi har godt utstyr ved begge steder. Driften av kirkegårdene blir billigere og bedre ved at det finnes utstyr på begge plasser. Nå fraktes dette mellom. (Eksempel: teletiner, snøfreser og gressklipper)

*Omregulering av kirkegårdene (2018-2019)*

Opp gjennom tidene har graver blitt plassert noe ut av system. Gravforvaltningen har endret seg over tid, men den har aldri blitt rettet opp til å passe inn i et godt systematisert rutenett. Det er ikke blitt satt opp fastmerker og gravene blir ikke merket for oppsetting av gravminner. Dette gjør at vi har en uoversiktlig og dårlig gravforvaltning på våre kirkegårder.

Arbeidet med en omregulering av graver på et gravfelt starter med innmåling av alle gravminner. Det legges deretter et rutekart med angitt størrelse på gravene over feltet for å finne den mest optimale tilpasningen for hver grav og hvert gravsted. Nye koordinatpunkt markers i terrenget. Gammel og ny plassering av gravminnene tegnes inn på kartet, navn og dødsår noteres. Fredede graver avmerkes spesielt. Det er viktig å presisere at det er gravminnet som justeres ikke selve graven. Når planene for omreguleringen er utarbeidet blir festere av graver som er berørt kontaktet per brev.

Arbeidet med omregulering av eldre gravfelt er derfor av stor betydning for fremtidsrettet bruk av graver, også hensynet til festere og familie. Det blir enklere og raskere å finne fram til rett grav når «kartet stemmer med terrenget», dette har selvfølgelig også en stor betydning for driften av kirkegårdene. En kan bruke mindre tid på sjekking og dobbelt sjekking av hvilke graver som er ledige, og flere kan finne frem i et godt utviklet system. Konsekvensene for å gjøre feil i forbindelse med begravelser kan oppleves dramatisk for ansatte og pårørende. Det bør være nulltoleranse for feil på en kirkegård, det vil si at arbeidet må gjøres ekstremt nøye etter kjente prosedyrer både på system og utførelse. Det vil også være besparende for arealbruk og tidsbruk for hver begravelse.

*ENØK tiltak (2020)*

Det er relativt gamle ovner i begge kirkene, og styringen skjer manuelt. Her kan man spare på driftssiden ved fjernstyring og få et mindre energiforbruk ved å sette inn nye ovner i kirkene.

*Kjøkkenkrok i Bruflat kyrkje (2020)*

Det er et ønske om en liten kjøkkenkrok i Bruflat kyrkje, til bruk ved arrangementer i kirken.

**20. november 2016**

**Etnedal kyrkjelege fellesråd**

Marie Bjørnødegård

Kirkeverge